Lille Tre

Lille Tre (orig. The Education of Little Tree) er en roman i memoarstil skrevet av Asa Earl Carter under pseudonymet «Forrest Carter». Boken ble først utgitt i 1976 og markedsført som en selvbiografi om forfatterens oppvekst hos sine «cherokee besteforeldre» i Appalachene. Senere ble det avslørt at dette var et litterært falskneri, og at forfatteren i virkeligheten var Asa Earl Carter, en tidligere Ku Klux Klan medlem og tilhenger av raseadskillelse fra Alabama.

Verket fikk moderat suksess ved utgivelsen, men ble særlig populært da University of New Mexico Press utga en pocketutgave. I 1991 kom den på The New York Times’ bestselgerliste og vant American Booksellers Association Book of the Year Award. Samme år ble det offentlig kjent gjennom historikeren Dan T. Carter at «Forrest Carter» og Asa Earl Carter var samme person, noe som førte til debatt om bokas troverdighet.

Carter hevdet selv å ha cherokee-aner, men dette bestrides av familien. Han arbeidet på en oppfølger, The Wanderings of Little Tree, da han døde i 1979. En filmversjon kom i 1997, og boken har senere vært gjenstand for forskning med fokus på forfatterens bakgrunn og på selve forfalskningen.

Romanen ble oversatt til norsk av Kia Halling, og utgitt av Pax forlag i 1992. 

 Handling 
Romanen følger gutten Forrest «Little Tree» Carter på slutten av 1920-årene, etter at foreldrene hans dør og han blir tatt hånd om av sine besteforeldre, en bestefar med skotsk-cherokee bakgrunn og en cherokee-bestemor. De kaller ham «Little Tree» og oppdrar ham med vekt på natur, jordbruk, fjelliv, kjærlighet og åndelige verdier. 

Handlingen beskriver guttens liv fra fem til tiårsalderen i en avsidesliggende fjelldal, der bestefaren driver en liten hjemmebrenning under forbudstiden. Gjennom møter med både naboer og utenforstående lærer Little Tree om verdier som fremstilles som del av cherokee-tradisjonen og fjellfolkets livsform.

Et vendepunkt oppstår når myndighetene sender ham på en internatskole, hvor han møter fordommer mot både urfolk og natur. Etter kort tid blir han hentet hjem igjen av familiens venn Willow John. Mot slutten av fortellingen dør både Willow John og besteforeldrene, og Little Tree må klare seg alene. Han reiser vestover, tar småjobber på gårder og fortsetter å leve etter de livsreglene han fikk innprentet i barndommen.

 Kontroverser 
Carter var aktiv i flere hvit makt organisasjoner, inkludert Ku Klux Klan og White Citizens' Council. Han skrev også taler for Alabama guvernør George Wallace, blant annet den kjente linjen «Segregation now, segregation tomorrow, segregation forever» («Raseskille nå, i morgen og for alltid»). Carter hevdet å ha Cherokee bakgrunn, men stilte i 1970 til valg som guvernør i Alabama på et hvit makt program, der han endte som nummer fem blant de demokratiske kandidatene.

Etter sin politiske karriere endret Carter navn og startet som forfatter. I et intervju i The New York Times i 1976 benektet han at han og Forrest Carter var samme person. Da han døde i 1979 arbeidet han med en oppfølger, The Wanderings of Little Tree. I 1991 dokumenterte historikeren Dan T. Carter i The New York Times at Forrest Carter og Asa Earl Carter var samme person, og boken ble ansett som en litterær bløff.

I 2007 fjernet Oprah Winfrey boken fra sin anbefalte leseliste etter at Carters bakgrunn ble kjent. Kritikere og medlemmer av Cherokee Nation har påpekt at språk og skikker i boken er unøyaktige og bygger på stereotyper.

Til tross for avsløringene ble boken filmatisert i 1997, og i 2011 ble dokumentaren The Reconstruction of Asa Carter laget om hans liv. I 2014 tok radioprogrammet This American Life opp spørsmålet om Carter endret holdninger fra tiden som politiker til forfatter.

 Referanser 

 Eksterne lenker  


Education of Little Tree, The
Kategori:Bøker fra 1976